પોલીસનો ખાખી રંગ તો પ્રજાના  રક્ષણનું પ્રતિક છે, પણ જ્યારે તું જ સીસ્ટમ સામે લાચાર અને પાંગળો થઈ ગયો છે, ત્યારે તું અમારૂ રક્ષણ કેવી રીતે કરીશ, તારો અધિકારી અને નેતા તારી પાસે સાચાનું ખોટું અને ખોટાનું સાચું કરાવે છે અને તું એક રોબર્ટની જેમ તેના તમામ આદેશનું પાલન કર્યા કરે છે, તને ખબર છે કે 58 વર્ષની ઉંમરે તારા શરીર ઉપરથી ખાખી ઉતરી જશે અને ફરી એક વખત તું અમારા જેવો થઈ જશે, ભગવાન ના કરે તારે તારા કામ માટે ક્યારેય પોલીસ સ્ટેશનના પગથીયા ચઢવા પડે નહીં, નહીંતર તારો ભ્રમ તુટી જશે, આજે તું અમારી સાથે જેવો વ્યવહાર કરે છે તેવો જ વહેવાર તારી સાથે તારી ખુરશીમાં બેઠેલો પોલીસવાળો પણ કરશે, ત્યારે તને માઠું લાગશે પણ તું કઈ કરી શકીશ નહીં કારણ તારા પછી આવેલા પોલીસવાળાએ તને સીસ્ટમ સામે મુજરો કરતો જોયો હતો અને હવે તે પણ તને કાયદાપોથી બતાડી કામ કરી રહ્યો છે.